Document ID: 32011R0327

REGULAMENTUL (UE) NR. 327/2011 AL COMISIEI
din 30 martie 2011
de implementare a Directivei 2009/125/CE a Parlamentului European și a Consiliului în ceea ce privește cerințele de proiectare ecologică pentru ventilatoarele acționate de motoare cu o putere la intrare între 125 W și 500 kW
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/125/CE a Parlamentului European și a Consiliului din 21 octombrie 2009 de instituire a unui cadru pentru stabilirea cerințelor în materie de proiectare ecologică aplicabile produselor cu impact energetic (1), în special articolul 15 alineatul (1),
după consultarea Forumului consultativ privind proiectarea ecologică,
întrucât:
(1)
În temeiul Directivei 2009/125/CE, Comisia stabilește cerințe în materie de proiectare ecologică aplicabile produselor cu impact energetic care reprezintă volume semnificative de vânzări și schimburi comerciale, au un impact semnificativ asupra mediului și prezintă un potențial important de ameliorare în ceea ce privește impactul asupra mediului fără să antreneze costuri excesive.
(2)
Articolul 16 alineatul (2) din Directiva 2009/125/CE prevede că, în conformitate cu procedura menționată la articolul 19 alineatul (3) și cu criteriile stabilite la articolul 15 alineatul (2) și în urma consultării forumului consultativ, Comisia va introduce, după caz, măsuri de implementare destinate produselor care utilizează sisteme de motoare electrice.
(3)
Ventilatoarele acționate de motoare cu o putere electrică la intrare între 125 W-500 kW sunt o componentă importantă a mai multor instalații pentru transportul gazelor. Cerințele minime de eficiență energetică a motoarelor electrice (inclusiv a motoarelor electrice echipate cu variatoare de viteză) au fost stabilite în Regulamentul (CE) nr. 640/2009 al Comisiei din 22 iulie 2009 de implementare a Directivei 2005/32/CE a Parlamentului European și a Consiliului în ceea ce privește cerințele de proiectare ecologică pentru motoarele electrice (2). Cerințele se aplică, de asemenea, motoarelor care fac parte dintr-un sistem motor-ventilator. Însă multe ventilatoare vizate de prezentul regulament sunt utilizate în combinație cu motoare care nu fac obiectul Regulamentului (CE) nr. 640/2009.
(4)
Consumul total de energie electrică a motoarelor cu o putere de intrare între 125 W și 500 kW este de 344 TWh pe an și poate ajunge la 560 TWh în 2020 dacă se mențin tendințele actuale de pe piața UE. Potențialul de rentabilizare cu ajutorul proiectării este de aproximativ 34 TWh pe an în 2020, ceea ce corespunde cantității de 16 Mt de emisii de CO2. Prin urmare, ventilatoarele acționate de motoare cu o putere electrică la intrare între 125 W și 500 kW reprezintă produse pentru care trebuie stabilite de cerințe de proiectare ecologică.
(5)
Multe ventilatoare sunt integrate în alte produse fără a fi introduse pe piață sau puse în funcțiune separat în sensul articolului 5 din Directiva 2009/125/CE și Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (3). Pentru a utiliza cea mai mare parte din potențialul de economie de energie rentabilă și a facilita executarea măsurii, ventilatoarele cu puteri între 125 W și 500 kW integrate în alte produse trebuie, de asemenea, să respecte dispozițiile prezentului regulament.
(6)
Multe ventilatoare fac parte din sistemele de ventilație instalate în clădiri. În legislația națională, bazată pe Directiva 2010/31/UE a Parlamentului European și a Consiliului din 19 mai 2010 privind performanța energetică a clădirilor (4), se pot stabili noi cerințe mai stricte privind eficiența energetică a sistemelor de ventilație respective, utilizând metodele de calcul și de măsurare prevăzute în prezentul regulament cu privire la randamentul ventilatoarelor.
(7)
Comisia a efectuat un studiu pregătitor în care a analizat aspectele tehnice, ecologice și economice referitoare la ventilatoare. Studiul a fost elaborat în colaborare cu părțile implicate și interesate din Uniune și din țări terțe, iar rezultatele au fost făcute publice. Consultările și lucrările ulterioare au demonstrat că domeniul de aplicare poate fi extins și mai mult, cu condiția stabilirii unor scutiri în cazul unor aplicații specifice pentru care cerințele nu ar fi pertinente.
(8)
Studiul pregătitor a arătat că ventilatoarele acționate de motoare cu o putere la intrare între 125 W și 500 kW sunt introduse pe piața Uniunii în cantități mari și că, dintre toate etapele ciclului de viață al acestor produse, cel mai important din punct de vedere al mediului este consumul de energie electrică din etapa de utilizare.
(9)
Studiul pregătitor demonstrează, de asemenea, că consumul de electricitate în perioada de utilizare este singurul parametru de proiectare ecologică legat de proiectarea produsului, după cum se stabilește în Directiva 2009/125/CE.
(10)
Îmbunătățirea consumului de energie electrică al ventilatoarelor acționate de motoare cu o putere de intrare între 125 W și 500 kW ar trebui realizată prin aplicarea tehnologiilor existente, neprotejate printr-un brevet și rentabile, care pot reduce costurile totale combinate ale achiziționării și exploatării acestora.
(11)
Cerințele de proiectare ecologică trebuie să armonizeze cerințele de randament energetic pentru ventilatoarele acționate de motoare cu o putere de intrare între 125 W și 500 kW de pe piața Uniunii, pentru a contribui la buna funcționare a pieței interne și la îmbunătățirea performanței de mediu a acestor produse.
(12)
Ventilatoarele mici acționate (indirect) de motoare electrice cu puteri între 125 W și 3 kW și care în principal îndeplinesc alte funcții nu fac obiectul prezentului regulament. Cu titlu de exemplu, un ventilator mic de răcire a motorului electric al unui ferăstrău cu lanț nu intră sub incidența prezentului regulament, chiar dacă motorul fierăstrăului cu lanț (care antrenează și ventilatorul) are mai mult de 125 W.
(13)
Producătorilor trebuie să li se acorde un interval de timp corespunzător pentru reproiectarea produselor și adaptarea liniilor de producție. Calendarul trebuie stabilit astfel încât să se evite efectele negative asupra aprovizionării cu ventilatoare acționate de motoare cu o putere de intrare între 125 W și 500 kW, iar obiectivele prezentului regulament să fie atinse în timp util și ținând seama de impactul costurilor asupra producătorilor, în special asupra întreprinderilor mici și mijlocii.
(14)
Se prevede reexaminarea prezentului regulament la cel mult patru ani de la intrarea în vigoare a acestuia. Procesul de reexaminare poate fi inițiat și mai devreme, dacă la cunoștința Comisiei ajung informații care justifică acest lucru. Reexaminarea ar urma să se axeze în special pe stabilirea cerințelor independente de tehnologie, pe utilizarea potențială a variatoarelor de viteză și pe numărul și amploarea derogărilor necesare, precum și pe includerea ventilatoarelor cu putere electrică de intrare mai mică de 125 W.
(15)
Eficiența energetică a ventilatoarelor acționate de motoare cu o putere electrică de intrare între 125 W și 500 kW trebuie determinată prin intermediul unor metode de măsurare fiabile, exacte și reproductibile, care să țină seama de stadiul actual al tehnologiei, inclusiv, în cazul în care sunt disponibile, standarde armonizate adoptate de organismele europene de standardizare enumerate în anexa I la Directiva 98/34/CE a Parlamentului European și a Consiliului din 22 iunie 1998 referitoare la procedura de furnizare de informații în domeniul standardelor, reglementărilor tehnice și al normelor privind serviciile societății informaționale (5).
(16)
Prezentul regulament trebuie să faciliteze penetrarea pe piață a tehnologiilor care limitează impactul ecologic al ventilatoarelor acționate de motoare cu o putere electrică la intrare între 125 W și 500 kW, conducând la economisirea a 34 TWh până în 2020 față de situația în care nu se ia nicio măsură.
(17)
În conformitate cu articolul 8 din Directiva 2009/125/CE, prezentul regulament trebuie să specifice procedurile aplicabile de evaluare a conformității.
(18)
Pentru facilitarea verificărilor de conformitate, producătorilor trebuie să li se solicite să prezinte informații în documentația tehnică menționată în anexele IV și V la Directiva 2009/125/CE.
(19)
Pentru a limita și mai mult impactul ecologic al ventilatoarelor acționate de motoare cu o putere la intrare între 125 W și 500 kW, producătorii trebuie să prezinte informații pertinente referitoare la dezasamblarea, reciclarea și eliminarea lor la sfârșitul duratei de viață.
(20)
Trebuie identificate criterii de referință pentru tipurile de ventilatoare cu randament energetic ridicat disponibile la momentul actual. Acest lucru va contribui la asigurarea unei largi disponibilități a informațiilor și a unui acces ușor la acestea, în special pentru întreprinderile mici și mijlocii și firmele foarte mici, ceea ce va facilita și mai mult integrarea celor mai bune tehnologii de proiectare și va facilita dezvoltarea unor produse mai eficiente în scopul reducerii consumului energetic.
(21)
Măsurile prevăzute de prezentul regulament sunt conforme cu avizul comitetului instituit prin articolul 19 alineatul (1) din Directiva 2009/125/CE,
ADOPTĂ PREZENTUL REGULAMENT:
Articolul 1
Obiectul și domeniul de aplicare
(1) Prezentul regulament stabilește cerințele de proiectare ecologică pentru introducerea pe piață sau punerea în funcțiune a ventilatoarelor, inclusiv a celor integrate în alte produse consumatoare de energie care intră sub incidența Directivei 2009/125/CE.
(2) Prezentul regulament nu se aplică ventilatoarelor integrate în:
(i)
produse echipate cu un singur motor electric de cel mult 3 kW la care ventilatorul este fixat pe arborele utilizat pentru funcția principală;
(ii)
uscătoare de rufe și mașini de spălat rufe cu uscător încorporat cu o putere electrică la intrare de maximum 3 kW;
(iii)
hote de bucătărie cu puterea electrică la intrare a ventilatorului (ventilatoarelor) de maximum 280 W.
(3) Prezentul regulament nu se aplică ventilatoarelor care sunt:
(a)
special proiectate să funcționeze în atmosfere potențial explozive, astfel cum sunt definite în Directiva 94/9/CE a Parlamentului European și a Consiliului (6);
(b)
proiectate pentru utilizare exclusiv în situații de urgență, în regim utilizare pe termen scurt, conform cerințelor PSI stabilite în Directiva 89/106/CE a Consiliului (7);
(c)
special proiectate să funcționeze:
(i)
(a)
când temperatura gazului vehiculat depășește 100 °C;
(b)
când temperatura ambiantă în care funcționează motorul de acționare a ventilatorului, dacă se află în afara fluxului de gaz, depășește 65 °C;
(ii)
când temperatura medie anuală a gazului vehiculat și/sau a mediului de operare al motorului, dacă se află în afara fluxului de gaz, este mai mică de - 40 °C;
(iii)
la o tensiune de rețea 1 000 V CA sau 1 500 V CC;
(iv)
în medii toxice, puternic corozive sau inflamabile sau în medii care conțin substanțe abrazive;
(d)
introduse pe piață înainte de 1 ianuarie 2015 ca înlocuitoare pentru ventilatoare identice integrate în produse introduse pe piață înainte de 1 ianuarie 2013,
cu excepția faptului că ambalajul, informațiile despre produs și documentația tehnică trebuie să specifice în mod clar cu privire la literele (a), (b) și (c) faptul că ventilatoarele trebuie utilizate numai în scopul pentru care au fost proiectate, iar în ceea ce privește litera (d) produsul (produsele) căruia (cărora) le sunt destinate.
Articolul 2
Definiții
Pe lângă definițiile prevăzute în Directiva 2009/125/CE, se aplică următoarele definiții:
1.
„ventilator” înseamnă o mașină rotativă cu palete, utilizată pentru menținerea unui debit neîntrerupt de gaz (de obicei aer) care trece prin această mașină, al cărei lucru mecanic nu depășește 25 kJ/kg și care:
-
este proiectat pentru a fi utilizat cu sau echipat cu un motor electric cu o putere de intrare între 125 W și 500 kW (≥ 125 W și ≤ 500 kW) pentru antrenarea rotorului la punctul optim de eficiență energetică;
-
este un ventilator axial, ventilator centrifugal, ventilator tangențial sau ventilator diagonal;
-
este sau nu este echipat cu un motor la introducerea pe piață sau punerea în funcțiune;
2.
„rotor” înseamnă partea ventilatorului care imprimă mișcarea fluxului de gaz;
3.
„ventilator axial” înseamnă un ventilator care împinge gazul în direcția axială axei rotative a unuia sau mai multor rotoare, cu o mișcare tangențială turbionară creată de rotorul sau rotoarele aflate în mișcare. Ventilatorul axial poate să fie sau poate să nu fie echipat cu o carcasă cilindrică, cu palete de ghidare la admisia sau evacuarea gazului ori cu un panou cu orificiu sau inel ;
4.
„paletele de ghidare a gazului absorbit” sunt paletele situate fizic înaintea rotorului, pentru a ghida fluxul de gaz către acesta, care pot fi reglabile sau nereglabile;
5.
„paletele de ghidare a gazului evacuat” sunt palete situate fizic după rotor, pentru a ghida fluxul de gaz dinspre acesta, și pot fi reglabile sau fixe;
6.
„panou cu orificiu” înseamnă un panou cu o deschidere în care stă ventilatorul și care permite fixarea acestuia în alte structuri;
7.
„inel cu orificiu” înseamnă un inel cu o deschidere în care stă ventilatorul și care permite fixarea acestuia în alte structuri;
8.
„ventilator centrifugal” înseamnă un ventilator în care gazul intră în rotor sau rotoare pe o direcție axială și iese într-o direcție perpendiculară pe axa de intrare. Rotorul poate avea una sau două intrări și poate fi într-o carcasă sau nu;
9.
„ventilator centrifugal cu palete radiale” înseamnă un ventilator centrifugal în care paletele rotorului sau rotoarelor la ieșirea din rotor sunt orientate radial față de axa de rotație;
10.
„ventilator centrifugal cu palete înclinate înainte” înseamnă un ventilator centrifugal în care paletele rotorului sau rotoarelor sunt orientate spre înainte față de direcția de rotație;
11.
„ventilator centrifugal cu palete înclinate înapoi fără carcasă” înseamnă un ventilator centrifugal în care paletele rotorului sau rotoarelor la periferie sunt înclinate spre înapoi față de direcția de rotație și care nu are carcasă;
12.
„carcasă” înseamnă o casetă împrejurul rotorului, care ghidează fluxul de gaz către, prin și dinspre rotor;
13.
„ventilator centrifugal cu palete înclinate înapoi cu carcasă” înseamnă un ventilator centrifugal în care paletele rotorului sau rotoarelor la periferie sunt înclinate spre înapoi față de direcția de rotație și care are carcasă;
14.
„ventilator tangențial” înseamnă un ventilator în care traiectoria gazului prin rotor este esențialmente în unghi drept cu axa acestuia, atât când intră, cât și când părăsește rotorul la periferie;
15.
„ventilator diagonal” înseamnă un ventilator în care direcția gazului prin rotor este intermediară între direcția gazului în ventilatoarele centrifugale și axiale;
16.
„regim de utilizare de scurtă durată” înseamnă funcționarea unui motor la o sarcină constantă, dar nu suficient de mult pentru atingerea echilibrului termic;
17.
„ventilator de aeraj” înseamnă un ventilator care nu se utilizează în construcția următoarelor produse consumatoare de energie:
-
uscătoare de rufe și mașini de spălat rufe cu uscător încorporat cu putere electrică maximă de intrare de peste 3 kW;
-
unitățile situate la interior ale aparatelor casnice de condiționare a aerului și aparatele casnice de condiționare a aerului cu o putere utilă maximă de cel mult 12 kW;
-
produse din tehnologia informațiilor;
18.
„raport specific” înseamnă presiunea dinamică măsurată la ieșirea din ventilator și împărțită la presiunea dinamică de la intrarea în ventilator, la punctul de randament energetic optim al ventilatorului.
Articolul 3
Cerințe de proiectare ecologică
(1) Cerințele de proiectare ecologică pentru ventilatoare sunt prezentate în anexa I.
(2) Fiecare cerință de eficiență energetică din anexa I secțiunea 2 se aplică în conformitate cu următorul calendar:
(a) prima etapă: de la 1 ianuarie 2013, ventilatoarele de aeraj trebuie să aibă un randament energetic cel puțin egal cu valoarea prescrisă în anexa I secțiunea 2 tabelul 1;
(b) a doua etapă: de la 1 ianuarie 2015, toate ventilatoarele trebuie să aibă un randament energetic cel puțin egal cu valoarea prescrisă în anexa I secțiunea 2 tabelul 2.
(3) În cazul ventilatoarelor, cerințele referitoare la informațiile despre produs și modul în care acestea trebuie afișate acestea se stabilesc în anexa I secțiunea 3. Aceste cerințe se aplică începând cu 1 ianuarie 2013.
(4) Cerințele privind randamentul energetic al ventilatoarelor din anexa I secțiunea 2 nu se aplică ventilatoarelor proiectate să opereze:
(a)
cu randament energetic optim la 8 000 rot/min sau mai mult;
(b)
în aplicații la care „raportul specific” este mai mare de 1,11;
(c)
ca ventilatoare de transport pentru substanțe negazoase în aplicații industriale.
(5) Pentru ventilatoarele cu utilizare dublă, proiectate atât pentru ventilație în condiții normale, cât și pentru a fi utilizate în cazuri de urgență în regim de funcționare de scurtă durată, în ceea ce privește cerințele PSI stabilite în Directiva 89/106/CE, valorile nivelului de randament stabilite în anexa I secțiunea 2 vor fi reduse cu 10 % pentru tabelul 1 și cu 5 % pentru tabelul 2.
(6) Conformitatea cu cerințele de proiectare ecologică se măsoară și se calculează în conformitate cu cerințele stabilite în anexa II.
Articolul 4
Evaluarea conformității
Procedura de evaluare a conformității menționată la articolul 8 din Directiva 2009/125/CE este sistemul de control intern al proiectării stabilit în anexa IV la aceeași directivă sau sistemul de management pentru evaluarea conformității specificat în anexa V la directiva respectivă.
Articolul 5
Procedura de verificare în scopul supravegherii pieței
La efectuarea verificărilor în scopul supravegherii pieței menționate la articolul 3 alineatul (2) din Directiva 2009/125/CE, autoritățile statelor membre aplică procedura de verificare prevăzută în anexa III la prezentul regulament.
Articolul 6
Criterii de referință indicative
Criteriile de referință indicative pentru cele mai performante ventilatoare disponibile pe piață la momentul intrării în vigoare a prezentului regulament sunt stabilite în anexa IV.
Articolul 7
Revizuire
Comisia va reexamina prezentul regulament în termen de maximum patru ani de la intrarea în vigoare a acestuia și va prezenta Forumului consultativ de proiectare ecologică rezultatele acestei reexaminări. Reexaminarea va evalua, în special, în ce măsură este fezabilă reducerea numărului de tipuri de ventilatoare pentru ventilatoare care îndeplinesc funcții similare în vederea întăririi concurenței pe baza randamentului energetic. De asemenea, reexaminarea va evalua posibilitatea reducerii numărului de derogări, inclusiv a derogărilor pentru ventilatoarele cu utilizare dublă.
Articolul 8
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 martie 2011.

Labels: 1
14
20
7
3